Toshkentda axborot-kommunikatsiya texnologiyalari bo‘yicha O‘zbekiston — Yaponiya seminari bo‘lib o‘tdi

2014-yil 21-noyabr kuni Toshkent shahrida axborot-kommunikatsiya texnologiyalariga bag‘ishlangan O‘zbekiston — Yaponiya seminari bo‘lib o‘tdi. Bu haqda O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasining rasmiy saytida xabar berildi.

Seminar O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasi hamda Yaponiya Ichki ishlar va kommunikatsiyalar vazirligi o‘rtasida joriy yilning yanvar oyida imzolangan axborot-kommunikatsiya texnologiyalari sohasida o‘zaro hamkorlik to‘g‘risidagi memorandumni amalga oshirish doirasida tashkil etildi.
Tadbirda vazirliklar, idoralar va O‘zbekistondagi oliy ta’lim muassasalari vakillari bilan bir qatorda Tokio va Keyo universitetlari, Yaponiya axborot-kommunikatsiya texnologiyalari Milliy universiteti, Yaponiyaning NEC korporatsiyasi vakillari ham ishtirok etdi.
Seminarning birinchi — axborot-kommunikatsiya texnologiyalari sohasida ta’limga bag‘ishlangan qismida tadbir ishtirokchilari O‘zbekiston va Yaponiyadagi yetakchi OTMlari (xususan, Tokio va Keyo universitetlari)ning axborot-kommunikatsiya texnologiyalari sohasida xalqaro standartlarga javob beradigan yuqori malakali mutaxassislar tayyorlashda to‘plagan tajribalari bilan tanishdi.
Tadbirning ikkinchi — axborot-kommunikatsiya texnologiyalaridan foydalangan holda ijtimoiy va iqtisodiy rivojlanishga bag‘ishlangan qismida esa axborot-kommunikatsiya texnologiyalari infratuzilmasini mukammallashtirish, sog‘liqni saqlash, ta’lim, tabiiy ofatlar bilan kurashish singari sohalarga joriy etish va boshqa mavzular bo‘yicha tayyorlangan ma’ruzalar tinglandi.